又到一年一度愚人節!各大品牌又爭相推出創意爆燈嘅新產品,希望博得網民一笑。每年愚人節都唔會令人失望、譚仔國際(2217)旗下譚仔三哥米線率先推出4月1日限定商品——「過橋橋橋橋橋橋橋米線」,讓客人可以一次過品嚐七款湯底。
譚仔三哥米線稱,公司與本地塑膠用品公司「紅A」合作,研發出「過橋橋橋橋橋橋橋米線」(又名過橋七湯碗),一次過注入七款湯底,辣度都可以自由配搭。「想挑戰「雙特辣」但又怕受傷嘅三粉,終於可以趁機試下。辣得滯?唔怕,食一啖清湯𠺘下口,又係一條食辣真漢子。」
雖然「過橋橋橋橋橋橋橋米線」係出4月1日限定商品,但唔少網民都認為構思唔錯,「其實幾practical 真假難分」、「呢個認真幾好,因為成日都貪心想食幾個湯底」、「雖然知道係講笑,但真心好想食」、「呢條橋真係得喎,真係做吧」,不過亦有網民唔Buy,「如果真嘅話 洗碗表示不了」、「裡面角位好難洗得乾淨」。
日本連鎖迴轉壽司店「壽司郎」今日在facebook專頁宣布,在4月1日推出「港式壽司」,包括香港名物「紅豆軍艦」、「烤午餐肉・玉子燒雙味」、「港式沙嗲牛排」,更提供甜品「童年回憶啫喱糖」。雖然壽司郎喺帖文末提醒網民上述產品係「全屬虛構」,不過都呼籲網民留言話畀佢哋知心目中嘅港式壽司有邊啲口味,更大賣關子「話唔定遲啲會有驚喜㗎」。
由翠華(1314)及「生煎包王子」蕭唯展(蕭潤邦)合作發展的堅信號,則在今日推出又甜又咸嘅「一口爆湯糯米糍」。堅信號介紹指,韌糯米皮包著濃郁生煎包味雪糕,「半溶雪糕破皮而出,同一口爆湯有異曲同工之妙。」
除了食肆,香港航空亦加入愚人節整人行列。唔少人搭飛機最怕遇到小朋友大哭大鬧,香港航空推出4月1日限定「氹你個仔掣」,乘客只要撳咗呢個掣,打扮奇幻嘅空姐空少就會華麗登場,齊齊氹小朋友,包保機上小朋友即刻開心晒唔會再扭計。